गोरखपुर. उसके पैरों में छाले पड़ चुके हैं, सामान चोरी हो चुका है, लेकिन फिर भी वह पैदल ही दुनिया नापने का जज्बा लिए आगे बढ़ना चाहता है। वह चाहता है कि वह चीनी यात्री ह्वेन सांग और फाहियान की परंपरा को आगे बढ़ाना चाहता है। गुओ लिलोंग नाम का यह चीनी लड़का भगवान् महात्मा बुद्ध के शांति सन्देश को दुनिया भर में फैलाना चाहता है और साथ ही उन जगहों को देखना चाहता है जहाँ-जहाँ महात्मा बुद्ध गए थे। लेकिन उसके रास्ते में दुश्वारियां बहुत हैं।
जब वह 31 मई को सोनौली बॉर्डर से भारत की सीमा में दाखिल होकर पीपीगंज के लिए पैदल निकला तो कैम्पियरगंज पहुँचते पहुँचते तेज बारिश शुरू हो गयी। लिलोंग ने सड़क के किनारे एक चाय की दुकान में शरण ली, वहीँ दो व्यक्ति बैठे बात कर रहे थे। थोड़ी देर बाद इन दोनों व्यक्तियों ने लिलोंग से उसका मोबाइल और कैमरा छीन लिया। गोरखपुर शहर पहुंचकर उसने कैंट थाने में इसकी सूचना दी तो उसे वापस कैम्पियरगंज थाने भेज दिया गया।
इसके बाद वह सोमवार को गोरखपुर वापस आया तो उसे याद आया कि भारत में उसके स्टे का वीजा 5 जून को खत्म हो रहा है। उसने अपने बैंक ऑफ़ चाइना के क्रेडिट कार्ड से पैसे निकालने की कोशिश की तो पता चला कि वह भी यहाँ के एटीएम में काम नहीं करेगा। वीजा खत्म होने का डर पास में पैसे न होने की चिंता से उसके होश उड़े जा रहे थे कि किसी ने डीएम रविकुमार एनजी को फ़ोन करके इस बात की सूचना दे दी। डीएम ने अपने रेजिडेंस स्थित कैंप कार्यालय में लिलोंग को बुलाकर पूरी जानकारी ली। उसकी वीजा की अवधि को खत्म होता देख उन्होंने एसएसपी शलभ माथुर से बात की और लिलोंग को नयी दिल्ली स्थित चाईनीज एम्बेसी भेजने की व्यवस्था करवाई।
डीएम के कैंप ऑफिस में लिलोंग ने बताया की वह चीन के हेनान प्रांत की हेबी सिटी से मई 2012 में पैदल ही दुनिया घूमने के लिए निकला है। घर छोड़ने से पहले उसने घरवालों को इस बारे में कुछ भी नहीं बताया। सिर्फ कुछ दोस्तों को इस बारे में मालूम था। लिलोंग का कहना है की पिछले एक वर्ष में उसके 10 जोड़ी स्नीकर्स घिस चुके हैं , जिन्हें उसने घर कूरियर करवा दिया ताकि अपनी यात्रा की यादों को संजो कर रख सके। उसकी दिली इच्छा है कि वह महात्मा बुद्ध से जुडी सभी जगहों का दौरा कर सके।
hin_Deva hin_Deva hin_Deva hin_Deva